Id-dikjarazzjoni ta' Alfred Sant dwar Konrad Mizzi kienet flokha. Alfred Sant qal: "Fl-interess tiegħu, personali u politiku, fl-interess ta' familtu, tal-Partit Laburista u tal-Gvern, kif ukoll fl-interess nazzjonali, id-deċiżjoni onorabbli malajr kemm jista' jkun tal-Ministru Konrad Mizzi hi li jirriżenja". Il-kliem hu meqjus u magħżul bi preċiżjoni. Il-ħin hu magħżul bir-reqqa wkoll. Alfred Sant m'għandux ħtieġa tal-mannara ta' Chris Cardona. Għax il-lingwaġġ vjolenti dejjem ipprova jevitah. Is-simboliżmu tal-vjolenza Alfred Sant dejjem qagħad il-boghod minnu. L-iktar bogħod possibli. Għalhekk la għandu bżonn ta' sejf u wisq inqas ta' mannara. Alfred Sant tkellem ftit ġranet wara li kien hemm diskussjoni imqanqla fil-Grupp Parlamentari Laburista fejn numru ta' Ministri [Chris Cardona tal-mannara mhux inkluż] tkellmu ċar dwar li Konrad Mizzi jeħtieġ illi jirriżenja minn Ministru, illum qabel għada. Anke l-Ministru tal-Finanzi tkellem fil-Parlament dwar il-gravità tas-sitwazzjoni u dwar il-ħtieġa urġenti li jittieħdu d-deċiżjonijiet. Il-posizzjoni ċara li ħa Alfred Sant hi fiha nnifisha dikjarazzjoni ta' appoġġ lil dawk fil-Partit Laburista li jridu li dan jimxi fit-triq li tagħraf li l- politika issir bil-konvinzjoni u mhux għall-konvenjenza, inkluż dawk fil-Grupp Parlamentari li tkellmu ċar. Għax Konrad mhux il-problema, imma s-sintomu. Il-problema hi ħafna ikbar minn Konrad Mizzi. L-istorja ovvjament mhux ser tieqaf hawn. Għax minkejja d-difetti kollha tiegħu il-kelma ta' Alfred Sant għad għandha piz fil-Partit Laburista. Bosta iktar mill-mannara ta' Chris Cardona.
Alfred Sant m'għandux bżonn il-mannara